ROZHODNUTIE KOMISIE
z 10. marca 2009
o podpísaní a uzatvorení Dohody vo forme výmeny listov medzi Európskym spoločenstvom a Švajčiarskou konfederáciou o niektorých technických zmenách a doplneniach príloh I a II k Dohode medzi Európskym spoločenstvom a Švajčiarskou konfederáciou, ktorou sa ustanovujú opatrenia zodpovedajúce opatreniam stanoveným v smernici Rady 2003/48/ES o zdaňovaní príjmu z úspor v podobe výplaty úrokov z dôvodu pristúpenia Bulharskej republiky a Rumunska
(2009/602/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 94 v spojení s článkom 300,
so zreteľom na rozhodnutie Rady 2004/911/ES z 2. júna 2004 o podpísaní a uzavretí Dohody medzi Európskym spoločenstvom a Švajčiarskou konfederáciou upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov a o sprievodnom memorande o porozumení (1), a najmä na jeho článok 2,
keďže:
(1)
Z dôvodu pristúpenia Bulharska a Rumunska je potrebné vykonať technické zmeny a doplnenia v prílohe I (zoznam príslušných orgánov) a prílohe II (zoznam súvisiacich subjektov) k Dohode medzi Európskym spoločenstvom a Švajčiarskou konfederáciou upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov.
(2)
Bulharsko a Rumunsko na základe formálneho oznámenia Generálnemu sekretariátu Komisie 28. januára 2008 a 17. júla 2007 v uvedenom poradí určili svoje príslušné orgány. Komisia tieto údaje odovzdá švajčiarskym úradom prostredníctvom jednoduchého oznámenia.
(3)
Zoznam súvisiacich subjektov uvedený v prílohe k smernici Rady 2003/48/ES (2) bol zmenený a doplnený smernicou Rady 2006/98/ES (3), ktorou sa prispôsobili určité smernice v oblasti zdaňovania z dôvodu pristúpenia Bulharska a Rumunska. Aby sa zabezpečilo, že tieto zmeny sa prejavia v dohode so Švajčiarskom, Komisia musí uplatniť splnomocnenie udelené Radou a vykonať zodpovedajúce zmeny a doplnenia prílohy II k dohode na základe vzájomnej dohody so Švajčiarskom,
ROZHODLA TAKTO:
Článok 1
Týmto sa v mene Spoločenstva schvaľuje Dohoda vo forme výmeny listov medzi Európskym spoločenstvom a Švajčiarskou konfederáciou o niektorých technických zmenách a doplneniach príloh I a II k Dohode medzi Európskym spoločenstvom a Švajčiarskou konfederáciou, ktorou sa ustanovujú opatrenia zodpovedajúce opatreniam stanoveným v smernici Rady 2003/48/ES o zdaňovaní príjmu z úspor v podobe výplaty úrokov z dôvodu pristúpenia Bulharskej republiky a Rumunska.
Znenie výmeny listov tvorí prílohu tohto rozhodnutia.
Článok 2
Predseda Komisie je týmto oprávnený vymenovať osobu(-y) splnomocnenú(-é) na podpísanie výmeny listov zaväzujúcej Spoločenstvo.
Článok 3
Toto rozhodnutie sa uverejní v Úradnom vestníku Európskej únie.
V Bruseli 10. marca 2009